KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus eksploatavimas 2011 m. /* COM/2013/0489 final */





KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus eksploatavimas 2011 m. 2009 m. gegužės 25 d. Taryba priėmė trejų metų (2009–2011 m.) papildomų mokslinių tyrimų programą, susijusią su Petene (Nyderlandai) įrengto stipriasraučio reaktoriaus eksploatavimu, kurią įgyvendins Jungtinis tyrimų centras (JRC). Šio Tarybos sprendimo 4 straipsnyje numatyta, kad Komisija kasmet informuos Europos Parlamentą ir Tarybą ir teiks papildomos mokslinių tyrimų programos įgyvendinimo ataskaitas. Ši 2011 m. stipriasraučio reaktoriaus veiklos ataskaita yra trečia ir paskutinė iš trijų visos papildomų mokslinių tyrimų programos metinių ataskaitų. Eksploatuojamas nuo 1961 m. šis reaktorius, 1984 m. pakeitus aktyviosios zonos apvalkalą nauju ir 2010 m. atlikus didelės apimties dugno kamščio sandarinamojo įdėklo taisymo darbus, teikia įvairių švitinimo vietos galimybių (reaktoriaus aktyviojoje zonoje, reflektoriaus zonoje ir baseino pusėje). Pagrindiniai papildomų mokslinių tyrimų programos tikslai: (1) užtikrinti saugų ir patikimą stipriasraučio reaktoriaus veikimą siekiant užtikrinti neutronų srautą eksperimentiniams tikslams; (2) leisti mokslinių tyrimų institutams stipriasrautį reaktorių efektyviai naudoti įvairiose srityse – Europai svarbių branduolinių reaktorių kuro ir medžiagų saugos gerinimo, sveikatos apsaugos, įskaitant medicininių izotopų kūrimą siekiant spręsti medicinos mokslinių tyrimų klausimus, branduolių sintezės, fundamentaliųjų mokslinių tyrimų bei mokymo ir atliekų tvarkymo. Stipriasrautis reaktorius yra mokymosi priemonė doktorantams ir doktorantūros studijas baigusiems stipendininkams, kad jie galėtų vykdyti mokslinių tyrimų veiklą pagal nacionalines ar Europos programas. Reaktoriuje taip pat vykdoma komercinė radioaktyviųjų izotopų gamyba. Saugus veikimas užtikrintas ir mokslinių tyrimų tikslai 2011 m. įgyvendinti taip: 1. Saugus stipriasraučio reaktoriaus veikimas Jėgainės savininkė (nuoma 99 metų laikotarpiui) yra Europos atominės energijos bendrija (Euratomas), o jėgainės ir biudžeto valdytojas – JRC. Stipriasraučio reaktoriaus operatorius yra NRG (Branduolinių mokslinių tyrimų konsultacinė grupė). Ši grupė eksploatuoja ir techniškai prižiūri jėgainę, taip pat valdo su reaktoriumi susijusią komercinę veiklą[1]. Ji turi Nyderlandų nacionalinio reguliuotojo KFD (Kernfysische Dienst) suteiktą veiklos licenciją. Stipriasraučiam reaktoriui, kaip ir branduolinėms jėgainėms, taikomi teisiškai privalomi kas 10 metų atliekami periodiniai saugos vertinimai – juos atlieka NRG. 2011 m. balandžio mėn. Tarptautinė atominės energijos agentūra (TATENA) atliko nepriklausomą stipriasraučio reaktoriaus vertinimą INSARR (integruotą mokslinių tyrimų reaktorių vertinimą). INSARR apžvalgoje padaryta išvada, kad įgyvendintos visos rekomendacijos ir (arba) pasiūlymai, pateikti atlikus saugos peržiūrą dėl dugno kamščio sandarinamojo įdėklo taisymo 2010 m., ir apie 50 % rekomendacijų ir (arba) pasiūlymų, pateiktų atlikus 2005 m. INSARR. Visus taisomuosius veiksmus bus baigta įgyvendinti 2012 m. Po 2011 m. kovo mėn. Fukušimoje, Japonijoje, įvykusios branduolinės nelaimės atliktas stipriasraučio reaktoriaus ir kitų branduolinių įrenginių Peteno branduoliniame objekte testavimas nepalankiausiomis sąlygomis. Iš gautų rezultatų aišku, kad branduoliniai įrenginiai atitinka visus su sauga susijusius licencijos išdavimo reikalavimus, be to, jie gali atlaikyti platų ekstremalių oro sąlygų intervalą, įskaitant potvynius ir žemės drebėjimus arba jų derinį. Atlikus testavimą nepalankiausiomis sąlygomis taip pat paaiškėjo, kad yra įmanoma padidinti branduolinių įrenginių atsparumą ir išplėsti jų patikimumo ribas imantis įvairių papildomų priemonių, pavyzdžiui, susijusių su papildoma mobiliąja įranga, konstrukcijų tvirtinimu, naujų procedūrų nustatymu ir pan. Šiuo metu minėtos priemonės įgyvendinamos. 2011 m. stipriasrautis reaktorius veikė 290 dienų. Toks veikimas atitinka faktinę 99,22 % galimybę naudoti, atsižvelgiant į pirminį eksploatavimo grafiką. Vardinė galia buvo 45 MW, o energijos iš viso pagaminta apie 13 008 MWd – tai atitinka maždaug 16,24 kg U-235 kuro sunaudojimą. Per pirmąjį 2011 m. ketvirtį į Nyderlandų centrinės radioaktyviųjų atliekų organizacijos (COVRA) saugojimo įrenginį (HABOG) CASTOR MTR2 konteineryje išsiųsti paskutiniai 18 stipriai prisodrinto urano (HEU) panaudoto kuro elementų. Techninės priežiūros veiksmai apėmė prevencinę, korekcinę ir einamąją visų sistemų, konstrukcijų ir sudedamųjų dalių techninę priežiūrą siekiant, kad stipriasrautis reaktorius veiktų saugiai ir patikimai. Pagal periodinės licencijos reikalavimus atliktas nuotėkio bandymas (0,5 bar viršslėgis, trukmė – 48 valandos), po kurio atlikta keletas pakeitimų (LOCA 4, 5 ir 6). Visi pakeitimai įgyvendinti peržiūrėjus įrenginių aprašymą ir eksploatavimo instrukcijas ir prireikus sėkmingai atlikus atidavimo eksploatuoti ir išbandymo bei licencijos patvirtinimo procedūras. Nepranešta apie jokį tarptautinėje branduolinių ir radiologinių įvykių skalėje (INES) fiksuojamą incidentą. 2. Moksliniai tyrimai ir izotopų gamyba 2.1. Moksliniai tyrimai 2011 m. vykdyta tokia tęstinė mokslinė veikla: · NeT (Europos tinklo neutroninių metodų standartizavimo struktūrinei darnai užtikrinti) valdymas. Pagrindinė eksperimentinė veikla 2011 m. buvo susijusi su medžiagų senėjimo procesų tyrimais taikant mažo sklaidos kampo spinduliuotę; · nikelio lydinių neutronų difrakcijos tyrimai; · kuro švitinimo eksperimentai, kuriais siekiama sumažinti branduolinių atliekų radiacinį toksiškumą, susijusį su minorinių aktinoidų virsmų technologiniais aspektais (t. y., dalijimosi produktų sulaikymo galimybėmis, bedulkiu procesu, helio plėtimusi); · reaktoriaus konstrukcijos medžiagų irimo veikiant švitinimui (grafito, plieno šablonų, tikroviškų siūlių ir siūlių, kuriose daug nikelio) tyrimo eksperimentai; · branduolių sintezės reaktoriaus technologijos, susijusios su medžiagos, kurią numatyta naudoti ITER apsauginiame apgaube (CuCrZr), švitinimu ir tyrimu po apšvitos. 2.2. Izotopų gamyba Po trejų metų, kai stipriasraučiame reaktoriuje izotopų gamyba nevyko kaip numatyta, 2011 m. reaktorius veikė įprastu režimu, kaip ir seniau iki 2008 m. Tai dar sykį parodė, kad stipriasraučiam reaktoriui tenka esminis didžiausio Europos medicininių izotopų gamintojo ir vieno didžiausių pasaulio gamintojų vaidmuo. 2011 m. bendras pagamintų izotopų ir susijusių stipriausraučiame reaktoriuje teiktų paslaugų kiekis ir vertė vėl augo. 2010 m. atlikus baigiamuosius stipriasraučio reaktoriaus taisymo darbus vėl pradėta neutronų virsmu legiruoto (NTD) silicio, skirto specializuotai elektronikos pramonei, gamyba. 2011 m. NRG vėl pradėjo naudoti standartinę stipriasraučio reaktoriaus gamybos įrenginių konfigūraciją ir vėl pradėjo švitinti silicio luitus ir taip gaminti labai kokybiškus produktus, naudojamus aukštos įtampos ir kitoms specializuotoms elektronikos reikmėms, kurioms tinka tik NTD silicis. 2011 m. NRG ir toliau glaudžiai bendradarbiavo su kitais medicininių izotopų tiekimo tinklo nariais, taip pat su medikais, vyriausybėmis, Europos Komisija, Ekonominio bendradarbiavimo ir plėtros organizacijos Branduolinės energijos agentūra ir TATENA. Šiais veiksmais siekta toliau remti suderintas pastangas, kurių reikia norint sumažinti riziką, susijusią su kritiškai svarbių medicininių izotopų tiekimo užtikrinimu ateityje. 3. Finansinis įnašas į programos įgyvendinimą 2011 m. iš valstybių narių gauti šie įnašai programai vykdyti: Belgija – 400 000 EUR, Prancūzija – 300 000 EUR, Nyderlandai – 8 223 000 EUR. Reikėtų pažymėti, kad šiais įnašais padengiamos išlaidos pagal Tarybos sprendimo 2009/410/Euratomas II priedą. Sumos apskaičiuotos siekiant subalansuoti numatomas 2011 m. reaktoriaus išlaidas, atsižvelgiant į numatomas komercines pajamas. Eksploatavimo išlaidų deficito, įskaitant galimas techninės priežiūros ar remonto išlaidas, Komisija nedengia jokiu atveju. 2011 m. Komisija iš papildomos programos gavo 800 000 EUR eksploatavimo nutraukimo fondui. Ši suma, kartu su kitomis Komisijos išlaidomis (pvz., tiesioginės personalo, komunalinių paslaugų, panaudoto kuro tvarkymo), apmokėtos iš papildomos programos biudžeto ir iš viso sudarė 5 597 000 EUR. Pridedamame Tarnybų darbiniame dokumente visi šie stipriasraučio reaktoriaus veikimo 2011 m. rezultatai pateikiami išsamiau. [1] 1967 m. birželio 20 d. JRC ir „Stichting Energieonderzoek Centrum Nederland“, vadinamasis ECN (tada vadintas „Stichting Reactor Centrum Nederland“, RCN), sudarė bendradarbiavimo sutartį Nr. 054-68-1 PET N dėl operatyviojo stipriasraučio reaktoriaus valdymo JRC teritorijoje.